
Δευτέρα, 19 Οκτωβρίου 2026

ΔΕΛΤΙΟ ΤΥΠΟΥ

Ευρεία επιχείρηση έρευνας και διάσωσης μετά από σύγκρουση Τ/Χ σκάφους μεταφοράς αλλοδαπών με ΠΛΣ στη Λέσβο – Περισυλλογή οκτώ (08) ατόμων, ανάσυρση έξι (06) σορών και σύλληψη 37χρονου διακινητή


Τις βραδινές ώρες χθες, Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εκτελούσε προγραμματισμένη περιπολία επιτήρησης θαλασσίων συνόρων, εντόπισε κατόπιν ενημέρωσης από το Ναυτικό Παρατηρητήριο Αγριελιάς Λέσβου, στη θαλάσσια περιοχή 3,5 ν.μ. νότια Αγριελιάς, πολυεστερικό ταχύπλοο (Τ/Χ) σκάφος να κινείται χωρίς φώτα ναυσιπλοΐας και με μεγάλη ταχύτητα προς τις ελληνικές ακτές.

Το ΠΛΣ προέβη άμεσα σε χρήση φωτεινών και ηχητικών σημάτων, στα οποία ο χειριστής του Τ/Χ σκάφους δεν συμμορφώθηκε, αντιθέτως συνέχισε να κινείται με μεγάλη ταχύτητα προκειμένου να αποφύγει τη σύλληψη. Στη συνέχεια, ενώ το Τ/Χ σκάφος βρισκόταν σε παράλληλη πορεία και αριστερά του ΠΛΣ, ο χειριστής του έστρεψε αιφνιδίως πορεία προς τα δεξιά, κατευθυνόμενος προς το ΠΛΣ.

Προς αποφυγή της σύγκρουσης, το ΠΛΣ εκτέλεσε άμεσα ελιγμό διαφυγής δεξιά, όμως το Τ/Χ σκάφος προσέκρουσε με πλήρη ταχύτητα στο μέσο της αριστερής πλευράς του ΠΛΣ Η σφοδρότητα της πρόσκρουσης προκάλεσε την πτώση επιβαινόντων στη θάλασσα. Σημειώνεται ότι το Τ/Χ σκάφος στερούνταν πλήρως ναυτιλιακού και σωστικού εξοπλισμού.

Υπό τον συντονισμό του Ενιαίου Κέντρου Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ., ξεκίνησε άμεσα επιχείρηση έρευνας και διάσωσης. Στην επιχείρηση συμμετείχαν ένα (01) Πλοίο Ανοιχτής Θαλάσσης Λ.Σ.-ΕΛ.ΑΚΤ. (ΠΑΘ), ένα (01) Περιπολικό Πλοίο Λ.Σ.-ΕΛ.ΑΚΤ. (ΠΠΛΣ), τρία (03) Περιπολικά σκάφη Λ.Σ.-ΕΛ.ΑΚΤ. (ΠΛΣ) και ένα (01) ιδιωτικό σκάφος της Ελληνικής Ομάδας Διάσωσης (ΕΟΔ), ενώ από αέρος επιχείρησε ένα (01) ελικόπτερο της Πολεμικής Αεροπορίας (Π.Α.).

Συνολικά περισυλλέχθηκαν επτά (08) αλλοδαποί, οι οποίοι διακομίστηκαν με ασθενοφόρα οχήματα του ΕΚΑΒ στο Γενικό Νοσοκομείο Μυτιλήνης «ΒΟΣΤΑΝΕΙΟ» για την παροχή ιατρικής περίθαλψης. Παράλληλα, εντοπίστηκαν και ανασύρθηκαν έξι (06) σοροί (04 ανδρών, 01 γυναίκας και 01 βρέφους), οι οποίες μεταφέρθηκαν στην Ιατροδικαστική Υπηρεσία Μυτιλήνης για τη διενέργεια νεκροψίας - νεκροτομής. Τα μέλη του πληρώματος του ΠΛΣ είναι καλά στην υγεία τους.

Από το Κεντρικό Λιμεναρχείο Μυτιλήνης, που διενεργεί την προανάκριση, αναγνωρίστηκε ως ο διακινητής και συνελήφθη ένας 37χρονος αλλοδαπός εκ των διασωθέντων (υπήκοος Τουρκίας), για παράβαση του Ν.5038/23 «Κώδικας Μετανάστευσης», Ν.3386/05 «Περί αλλοδαπών», Ν.5226/25, των άρθρων 277 «Πρόκληση Ναυαγίου», 306 «Έκθεση», 169 «Απείθεια», 309 «Επικινδ. Σωματική Βλάβη», 291 «Διατάραξη των Συγκοινωνιών», 299 «Ανθρωποκτονία με δόλο» και 378 «Φθορά Ξένης Περιουσίας» του Π.Κ., του άρθρου225 του Κ.Δ.Ν.Δ. και του κανόνα 15 του Δ.ΚΑ.Σ. Κατά δήλωση των διασωθέντων δεν υπάρχουν αγνοούμενοι.

